Japans «svarte enke» dømt til døden
Kanae Kijima fikk dødsdommen lest opp i en domstol i Tokyo fredag. - Tre ganger gjennomførte hun ekstremt alvorlige og ondskapsfulle forbrytelser, konstaterte dommeren. Ved hjelp av sovetabletter og kullosforgiftning fra brennende kullbriketter drepte hun i løpet av åtte måneder i 2009 tre menn på 53, 80 og 41 år. Hun fikk kontakt med mennene via kontaktannonser på nett og svindlet dem for store pengebeløp før hun så tok livet av dem. Kijima er også dømt for bedrageri og tyveri. Saken har vakt stor oppsikt i Japan, og over 1.300 mennesker hadde møtt opp utenfor rettslokalet i håp om å sikre seg en av de 49 plassene som var satt av til publikum.
Kanae Kijima (37) drepte tre menn som hun lokket til seg gjennom kontaktannonser på internett.